**LUCIJA FRESL**

Lucija Fresl učenica je 8. d razreda Osnovne škole Bogumila Tonija.

Odlična je učenica koja je uz redovnu nastavu pohađala dodatnu nastavu iz hrvatskoga i engleskoga jezika te matematike, a od izvannastavnih aktivnosti pohađala je Likovnu radionicu i pjevala u Velikome zboru. Sudjelovala je na školskim i županijskim natjecanjima iz više predmeta (Hrvatskoga jezika, Engleskoga jezika, Matematike, Likovne kulture, Vjeronauka) i postizala zapažene rezultate.

Najveći su uspjesi prvo mjesto na županijskome Natjecanju iz hrvatskoga jezika 2022., na izložbi LIK 2020. strip o Bogumilu Toniju predložen je za državnu razinu, na matematičkome natjecanju „Klokan bez granica” svake je godine od 4. do 8. razreda plasirana među 10 % najboljih učenika, u sklopu manifestacije „U svijetu bajki Ivane Brlić-Mažuranić” osvojila je prvu nagradu od pristiglih 65 likovnih radova, a rad joj je izložen u Slavonskome Brodu. Njezini likovni radovi redovito krase prostore naše škole.

Kao predstavnica školske Učeničke zadruge „Orhideja” sudjelovala je na Smotri zborova i u razmjeni zadrugara. Sudjelovala je i u međuškolskome eTwinning projektu „Za čišći kvart” i radionicama za nadarene učenike

Osim toga pohađala je Glazbenu školu „Ferdo Livadić” i Školu suvremenoga plesa Ane Maletić, a bila je i članica Samoborskoga kazališta mladih i Plesnoga kluba Point.

Prijatelji i razredni kolege, ali i učitelji, opisuju je kao vrlo marljivu i kreativnu osobu, uvijek spremnu za pomoć i suradnju, osobu na koju se uvijek mogu osloniti. Sve spomenute aktivnosti i uspjesi govore o Lucijinoj svestranosti.

Ali tu još nije kraj Lucijinim interesima jer Lucija i svoje slobodno vrijeme ispunjava zanimljivim aktivnostima u kojima uživa: svira klavir, samostalno uči japanski jezik, sluša glazbu i pjeva, čita, piše pisma, provodi vrijeme u prirodi (u šetnji šumom, penjanju na drveće ili samo sanjarenju), voli provoditi vrijeme i u kuhinji kuhajući i isprobavajući nove recepte...

A Lucijine aktivnosti i interesi recept su za ispunjen, zanimljiv i sadržajan život jedne osmašice, buduće gimnazijalke.